钦定古今图书集成/明伦汇编/官常典/第729卷 > 马南宝
## 钦定古今图书集成/明伦汇编/官常典/第729卷 > 马南宝

按《广东通志》：“南宝，香山人。世殷富，读书好义，尤工于
诗。景炎二年十月，端宗自潮州之浅湾航海，避贼过
邑，南宝献粟千石供军，端宗下诏奖之，召拜权工部
侍郎。十一月，丞相陈宜中、少傅兼枢密副使张世杰、
殿前指挥使苏刘义奉帝幸沙冲，暂宫于南宝家。南
宝竭力保卫帝躬居数日，元兵陷广州，诸将召募潮”
居里民数百以行。南宝谓诸将曰：“功成之日，当以奉
迎孝恭懿圣皇帝为先。”因饮诸将酒，曰：“痛饮黄龙府，
在此行也。”遂歌岳武穆“直𢭏长驱”之句，以相风励，慷
慨激烈，闻者莫不壮之。张世杰奉帝舟退保秀山，帝
次于井澳。丙子，飓风大作，舟败几溺，帝遂得心悸疾，
旬馀，诸兵士稍稍集。宜中欲奉帝走占城，不果，遂逃
去。南宝闻之，恸哭曰：“丞相必不返，国事去矣。”后果然。
景炎三年春，都统凌震复广州，南宝赋诗志喜。时帝
舟次于化之𥐻洲，病大作。四月，帝崩于𥐻洲。卫王昺
即位，走厓山，张世杰从之，而曾渊子充山陵在厓山
也。宋亡，悲愤不食。元人籍仕宋者，南宝逃匿，不以姓
名降。尝作诗，有“目击厓门天地改，寸心难与夜潮消。”
又曰：“众星耿耿沧溟底，恨不同归一少微。”闻者哀之。
已而元兵欲屠潮居，里人为南宝危，而南宝恬不为
动。后闻陈宜中奉帝昺犹在占城，元主忽必烈下令
捕之。于是前招讨使𥟖德、梁起莘与南宝起兵运粮
往迎车驾。元万户王守信谕起莘归降，起莘奔还德
觇其有贰心，帅众致讨，与战大败。南宝被执，不屈而
死。